
КЪМ ПРОЕКТА НА ПРАВИЛНИК ЗА ИЗМЕНЕНИЕ НА ПРАВИЛНИКА ЗА ДЕЙНОСТТА НА ИНСПЕКТОРАТА НА МИНИСТЕРСТВОТО НА ОТБРАНАТА


С Правилника за дейността на Инспектората на Министерството на отбраната (обн. ДВ., бр. 70 от 3 септември 2019 г., в сила от 03.09.2019 г., изм. и доп., бр. 29 от 12.04.2022 г., в сила от 20.12.2021 г., изм., бр. 103 от 12.12.2023 г., в сила от 6.10.2023 г.), издаден на основание чл. 106, ал. 9 от Закона за отбраната и въоръжените сили на Република България са регламентирани организацията на дейността на Инспектората, видовете проверки, както и условията и редът за тяхното извършване.
В правилника са разписани текстове относно задължения на Инспектората на МО, произтичащи от Закона за противодействие на корупцията. Този закон е отменен с влизането в сила на 14.02.2026 г. на измененията и допълненията в Закона за Сметната палата (обн., ДВ, бр. 10 от 10.02.2026 г.) 
Тази законодателна промяна налага изменение на Правилника за дейността на Инспектората на МО, с цел препращането в разпоредбите му към Закона за Сметната палата. Тъй като измененията и допълненията в Закона за Сметната палата са в сила от 14.02.2026 г. се предлага и настоящата промяна в Правилника за дейността на Инспектората на МО да влезе в сила от същата дата.
Съгласно чл. 26, ал. 3 и 4 от Закона за нормативните актове, преди внасянето на проект на нормативен акт за издаване или приемане от компетентния орган съставителят на проекта го публикува на интернет страницата на съответната институция и на Портала за обществени консултации, като срокът за предложения и становища по публикуваните проектите е не по-кратък от 30 дни. В този смисъл е целесъобразно, проектът на Правилник за изменение на Правилника за дейността на Инспектората на Министерството на отбраната да бъде публикуван на сайта на Министерството на отбраната и на Портала за обществени консултации за срок от 30 дни.

